Document ID: 32009D0005

EUROOPA KESKPANGA OTSUS,
19. märts 2009,
millega muudetakse 19. veebruari 2004. aasta otsust EKP/2004/2, millega võetakse vastu Euroopa Keskpanga kodukord
(EKP/2009/5)
(2009/328/EÜ)
EUROOPA KESKPANGA NÕUKOGU,
võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artikleid 10.2 ja 12.3,
ning arvestades järgmist:
(1)
Slovakkias euro kasutuselevõtuga ületab Euroopa Keskpanga (EKP) nõukogu liikmete arv 21. EKPSi põhikirja artikli 10.2 kohaselt on alates kuupäevast, mil nõukogu liikmete arv ületab 21, igal juhatuse liikmel üks hääl ja hääleõiguslikke nõukogu liikmeid on kokku 15. Samuti sätestab see artikkel hääleõiguste rotatsiooni reeglid. Vastavalt artikli 10.2 kuuendale taandele võib nõukogu oma hääleõiguslike ja hääleõiguseta liikmete kahe kolmandikulise häälteenamusega otsustada rotatsioonisüsteemi kasutuselevõtu edasi lükata kuupäevani, mil nõukogu liikmete arv ületab 18. 2008. a. detsembris otsustas nõukogu rotatsioonisüsteemi kasutuselevõtu selle kuupäevani edasi lükata. (1)
(2)
Vastavalt EKPSi põhikirja artikli 10.2 kuuendale taandele võtab nõukogu kõikide oma hääleõiguslike ja hääleõiguseta liikmete kahe kolmandikulise häälteenamusega vastu rotatsioonisüsteemi rakendamiseks vajalikud meetmed. Need meetmed hõlmavad järgmist: i) rotatsiooni määr: samaaegselt hääleõiguse saavate ja hääleõiguse kaotavate liikmete arv; ii) rotatsiooni periood: ajavahemik, mille vältel hääleõiguslike liikmete koosseis ei muutu; iii) nõukogu liikmete rühmasisene järjestus ja iv) üleminek kaherühmaliselt süsteemilt kolmerühmalisele süsteemile. Nõukogu on otsustanud rakendada meetmeid, mille puhul tuleb muuta 19. veebruari 2004. aasta otsust EKP/2004/2 (millega võetakse vastu Euroopa Keskpanga kodukord) (2) alates kuupäevast, mil nõukogu liikmete arv ületab 18.
(3)
Rotatsioonisüsteemi rakendamine järgib nõukogu liikmete võrdse kohtlemise, läbipaistvuse ja lihtsuse põhimõtteid,
ON TEINUD JÄRGMISE OTSUSE:
Artikkel 1
Euroopa Keskpanga kodukorra muutmine
Otsust EKP/2004/2 muudetakse järgmiselt.
1.
Lisatakse järgmine artikkel 3a:
„Artikkel 3a
Rotatsioonisüsteem
1. Nõukogu liikmed jagatakse rühmadesse vastavalt põhikirja artikli 10.2 esimeses ja teises taandes sätestatule.
2. Nõukogu liikmed järjestatakse igas rühmas ELi tava kohaselt vastavalt riikide keskpankade nimekirjale, mis on koostatud liikmesriikide keeltes riiginimede tähestikulise järjekorra alusel. Hääleõiguste rotatsioon igas rühmas toimub selle järjestuse alusel. Rotatsioon algab juhuslikust kohast nimekirjas.
3. Hääleõiguste rotatsioon toimub igas rühmas kord kuus, rotatsioonisüsteemi rakendamise esimese kuu esimesest päevast alates.
4. Esimeses rühmas on igal ühekuulisel perioodil roteeruvate hääleõiguste arvuks üks; teises ja kolmandas rühmas on igal ühekuulisel perioodil roteeruvate hääleõiguste arv võrdne rühma määratud liikmete arvu ja rühmale antud hääleõiguste arvu vahega, millest lahutatakse kaks.
5. Iga kord, kui rühmade koosseisu põhikirja artikli 10.2 viienda taande alusel kohandatakse, jätkub hääleõiguste rotatsioon igas rühmas lõikes 2 viidatud nimekirja alusel. Alates kuupäevast, mil nõukogu liikmete arv ületab 22, algab rotatsioon kolmandas rühmas juhuslikust kohast nimekirjas. Nõukogu võib otsustada rotatsiooni järjekorda teises ja kolmandas rühmas muuta, et vältida olukorda, kus teatavatel nõukogu liikmetel puudub aasta samadel perioodidel alati hääleõigus.
6. EKP avaldab nõukogu hääleõiguslike liikmete nimekirja eelnevalt EKP veebilehel.
7. Iga liikmesriigi keskpanga osa rahaloomeasutuste bilansi agregeeritud kogumahus arvutatakse kuu keskmiste andmete aasta keskmisena viimasel kalendriaastal, mille andmed on kättesaadavad. Iga kord, kui sisemajanduse koguprodukti turuhindades kohandatakse vastavalt põhikirja artiklile 29.3, või kui riigist saab liikmesriik ning riigi keskpangast Euroopa Keskpankade Süsteemi osa, arvutatakse euro kasutusele võtnud liikmesriikide rahaloomeasutuste bilansi agregeeritud kogumaht ümber viimase kättesaadavate andmetega kalendriaasta andmete põhjal.”
2.
Artikli 4.1 esimene lause asendatakse järgmisega:
„Nõukogu on otsustusvõimeline, kui kohal on kahest kolmandikust hääleõiguslikest liikmetest koosnev kvoorum.”
3.
Artiklile 4.7 lisatakse järgmine lause:
„Kirjalikus menetluses vastu võetavad otsused kinnitatakse nõukogu liikmete poolt, kes on otsuse vastuvõtmise hetkel hääleõiguslikud.”
4.
Artikli 5.1 neljas lause asendatakse järgmisega:
„Päevakorra punkti võib kustutada nõukogu vähemalt kolme hääleõigusliku liikme taotlusel, kui seonduvaid dokumente ei esitatud nõukogu liikmetele õigel ajal.”
5.
Artikkel 5.2 asendatakse järgmisega:
„Nõukogu toimingute protokoll kinnitatakse järgmisel koosolekul (vajaduse korral varem kirjalikus menetluses) nõukogu liikmete poolt, kes olid protokollis viidatud koosolekul hääleõiguslikud, ja sellele kirjutab alla president.”
Artikkel 2
Lõppsäte
Käesolev otsus jõustub kuupäeval, mil EKP nõukogu liikmete arv ületab 18.
Frankfurt Maini ääres, 19. märts 2009

Labels: 10
15